Jinstab katavru ta' mara fil-baħar qrib il-Bajja ta' San Blas
Imtella' Awwissu 14, 2020 - Aġġornata 14 Ta' Awwissu, 2020 7:08pm Mara ta' 43 sena mill-Awstrija ttellgħet mejta mill-baħar wara li l-Ġimgħa filgħodu ntlemħet bla ħajja qrib il-bajja ta' San Blas f'Għawdex. Sorsi qalu li l-mara x'aktarx mietet b'kawża naturali. Il-Pulizija qalu li kien għal ħabta tad-9 a.m. x'ħin ġew infurmati li kien hemm katavru fil-baħar. Kif il-Pulizija marru fuq il-post sabu żewġ persuni li kienu lemħu l-katavru waqt li ssejħu membri tal-Forzi Armati u l-Protezzjoni Ċivili biex il-katavru jiddaħħal fil-Port tal-Imġarr. Tim mediku u tabib tal-emerġenza mill-Isptar Ġenerali t'Għawdex marru fuq il-post u ċċertifikaw lil mara mejta. Aktar tard il-mara ġiet identifikata bħala Awstrijaka ta' 43 sena. Il-Maġistrat Monica Vella ħatret diversi esperti biex jgħinuha fl-inkjesta filwaqt li l-Pulizija għadha għaddejja bl-investigazzjonijiet.